Bekende skaap met rekordvag rus nou in vrede | Netwerk24
Bekende skaap met rekordvag rus nou in vrede
Chris die skaap is nie meer met ons nie, mag hy sag rus.
Chris die skaap toe hy nog geleef het. Foto: Facebook/ Little Oak Sanctuary
Netwerk24Foto: Facebook/ Little Oak Sanctuary
Dié merino-ram van Australië het eens gespog met die digste vag ter wêreld, berig die BBC.
Chris het wêreldwyd aandag getrek toe hy in 2015 loslopend in die natuur gevind is, waar hy na raming ses jaar se wol aan sy skaaplyfie gedra het. Dié vag van altesame 41,4 kg moes afgeskeer word om sy lewe te red, maar kort daarna is bevestig dis wel ’n wêreldrekord.
Ian Elkins, ’n nasionale Australiese skaapskeerkampioen, het destyds gesê hy het nog nooit so iets gesien in sy 35 jaar as skaapskeerder nie.
Chris se woldos was vyf keer groter as hyself.
Die mense in Nieu-Suid-Wallis wat sedertdien na hom omgesien het, het Dinsdag aangekondig Chris is weens ouderdom dood, maar hy was tot onlangs nog gesond.
“Ons is gebroke oor die verlies van hierdie lieflike, wyse, vriendelike siel,” het die Little Oak Sanctuary, waar hy versorg is, aangekondig.
“Chris was soveel meer as net sy beroemde vag.”
Die massiewe vag is by die Australiese nasionale museum uitgestal nadat dit afgeskeer is.
Chris die beroemde skaap kry ’n soentjie by een van sy vele bewonderaars. Foto: Facebook/ Little Oak Sanctuary
Meer oor: Australië | Wol